《寄题双泉》
宋代·释德洪

阎公立朝时，凛然古遗直。孤忠捍世波，砥柱屹挺特。

一旦成千古，埋玉秀山侧。至今山中泉，实以配公德。

欲知其源深，下涨千顷泽。沙渠走清快，石井湛绀碧。

譬如渑与淄，相去无寻尺。日光每下彻，山影必倒植。

倚栏应忻然，游鳞见尾脊。知谁念纯孝，满掬种白石。

粲然生玉英，冥感吁莫测。泉旁有精舍，闻多登览适。

何时同二老，追逐扶瘦策。诗成坐假寐，梦历秋山赤。

想见环佩清，绕除馀响滴。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。